DA Den Europæiske Unions Tidende CE 84/522

(2004/C 84 E/0599)

SKRIFTLIG FORESPØRGSEL P-0001/04

af Maurizio Turco (NI) til Kommissionen

(9. januar 2004)

Om: Restitutioner for eksport til Vatikanstaten

I forespørgsler P-3279/03 (1) og E-3280/03 (1) opgives der et forkert beløb for restitutioner for eksport til Vatikanstaten, idet det i slutningen af uddragene fra databasen CATS (Clearance Audit Trail System) (svar på forespørgsel P-3202/02 (2)) ikke specificeres, at det drejer sig om det generelle samlede beløb, og forespørgeren erkender, at det korrekte beløb for restitutioner for eksport til Vatikanstaten i perioden 1998-2001 var 4 000 813,01 EUR.

På baggrund af svaret på forespørgsel P-3279/03, hvoraf det fremgår, at det samlede korrekte beløb for restitutioner var 321 711 242,39 EUR, bekræfter forespørgeren de i forespørgslens litra d) anførte oplysninger, hvorfor restitutionerne for produkter og/eller ikke specificerede måleenheder således svarede til 30,26 % og ikke 15,13 % af det samlede beløb.

På forespørgsel E-3280/03 svarede Kommissionen, at den ikke finder de heri stillede spørgsmål relevante på grund af fejlen vedrørende det samlede beløb for eksportrestitutioner til Vatikanstaten. Imidlertid understreger forespørgeren følgende forhold:

1. i sidstnævnte forespørgsels litra c), eller det vil oprindeligt sige i det supplerende svar på forespørgsel E-1477/03-E-1480/03 (3), oplyses følgende: — Der foretages ikke en særlig kontrol af de mængder af oksekød, rørsukker og kemisk ren saccharose, i fast form, der eksporteres fra medlemsstaterne til Vatikanstaten. Størrelsen af de omtalte eksportmængder til det nævnte land forekommer rimelig. — Hvad angår landbrugsprodukter, der under restitutionsordningen eksporteres fra Fællesskabet til Vatikanstaten bevidner Vatikanets myndigheder, at de alene anvendes til konsum på Vatikanstatens område eller i Vatikanstatens institutioner og kontorer. — Produkter, der under restitutionsordningen eksporteres til Vatikanstaten, er omfattet af følgende særlige bestemmelser: toldaftalen mellem Italien og Vatikanstaten samt Fællesskabets bestemmelser vedrørende eksportrestitutioner.

2. i forespørgslens litra d) oplyses det, at Artikel 11 i Lateran-aftalen, som regulerer forholdet mellem Vatikanstaten og Den Italienske Republik, garanterer den katolske kirkes centrale organer fritagelse for enhver indblanding fra den italienske stats side.

Forespørgeren genfremsætter på denne baggrund de spørgsmål, han stillede i forespørgsel E-3280/03, og anmoder således Kommissionen om at oplyse:

— hvorfor der ikke gennemføres nogen særlig kontrol af de mængder af oksekød, rørsukker og kemisk ren saccharose, i fast form, som eksporteres fra medlemsstaterne til Vatikanstaten?

— om den er i besiddelse af en liste over den katolske kirkes institutioner og kontorer uden for Vatikanstaten, hvortil de omtalte varer er bestemt?

— om enhver overtrædelse af Fællesskabets regler for eksportrestitutioner må anses for fritaget for enhver indblanding fra den italienske stats side, jf. artikel 11 i Lateran-aftalen?

— ud fra hvilke beregninger størrelsen af de eksporterede mængder til Vatikanstaten forekommer rimelig?

Supplerende svar afgivet på Kommissionens vegne af Franz Fischler

(5. april 2004)

Kommissionen henviser det ærede medlem til sit svar på skriftlig forespørgsel P-3279/03.

Kommissionen fremhæver, at tallene i svaret på skriftlig forespørgsel P-3279/03 ikke blev bekræftet (4) som anført af det ærede medlem i denne skriftlige forespørgsel. Det korrekte samlede beløb for betalingerne for perioden 1998-2001 til forskellige destinationer, herunder Vatikanstaten, er 321 711 242,39 EUR.

For beløbet på 9 066 774,47 EUR (i stedet for 9 067 116,01 EUR som anført af det ærede medlem) indeholder CATS-databasen ingen angivelse af produktet og måleenheden.

For beløbet på 23 236 120,85 EUR (i stedet for 14 173 353,56 EUR) indeholder CATS-databasen ikke produktkoden.

For beløbet på 83 188 136,82 EUR (i stedet for 74 115 436,13 EUR) indeholder CATS-databasen ikke måleenheden.

Det skal dog fastslås, at der ikke foretages betalinger på grundlag af CATS-databasen. Betalingerne foretages af de nationale betalingsorganer undere iagttagelse af bestemmelserne i forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter (5).

Den beregnede procentsats på 30,26 % manglende oplysninger i CATS-databasen er et gennemsnit for hele perioden (1998-2001). Som følge af en væsentligt forbedret kvalitetskontrol faldt den beregnede andel af datafelter med manglende oplysninger fra 62,63 % for regnskabsåret 1998 til 6,77 % for regnskabsåret 2001 (6).

Kommissionen vil gerne understrege, at CATS-databasen er blevet oprettet og udformet som et kontrolredskab, og at der ikke foretages nogen betalinger på grundlag af dataene i denne database.

Kommissionen vil gerne henlede opmærksomheden på en klar oversættelsesfejl. I det fælles svar på de skriftlige forespørgsler E-1477/03 til E-1480/03 skal der stå »roer« og ikke »oksekød«, som det fejlagtigt blev anført i den italienske version af svaret.

På baggrund af ovenstående kan følgende oplyses:

— Eksporten af sukkerroe- og rørsukker og kemisk ren saccharose i fast form fra medlemsstaterne til Vatikanstaten med eksportrestitutioner foregår i henhold til Rådets forordning (EF) nr. 386/90 af 12. februar 1990 om kontrol i forbindelse med udførsel af landbrugsprodukter, der giver ret til udbetaling af restitutioner eller andre beløb (7) med en obligatorisk fysisk kontrol omfattende mindst 5 %. Kommissionen er ikke blevet gjort opmærksom på noget specifikt problem, der ville have medført en ændring af den specifikke kontrol af eksporten fra medlemsstaterne til Vatikanstaten. Hvis det ærede medlem har noget bevis for, at der foreligger en ikke-forskriftsmæssig situation, bedes det ærede medlem forelægge det for Kommissionen, som derpå vil sørge for den relevante opfølgning.

— Hvad angår listen over Saint-siège-institutioner og -kontorer, som er oprettet uden for Vatikanet, henviser Kommissionen det ærede medlem til oplysningerne herom i teksten til Lateran-aftalen, der er knyttet til den italienske lov om ratifikation nr. 810 af 27. maj 1929.

— Lateran-aftalen blev indgået mellem Italien og Saint-siège i 1929. Den henhører således under anvendelsesområdet for Rom-traktatens artikel 307 om de konventioner, der blev indgået før den 1. januar 1058 mellem en eller flere medlemsstater og et eller flere tredjelande. Forbindelserne mellem EF og Italien er reguleret ved den gældende EF-ret.

— Kommissionen har baseret sin formodning om, at der er tale om en rimelig eksport til Vatikanstaten, på Revisionsrettens konstateringer. I den forbindelse henvises der til særberetning nr. 2/93 (8) om Fællesskabets toldområde og samhandelsaftaler i forbindelse hermed, som i punkt 6.22 siger følgende: »De personer, der kan nyde godt af toldfritagelser i Vatikanstaten, er de fastboende personer i selve Vatikanstaten (omkring 600 personer) og de personer, der permanent eller midlertidigt bor i de andre bygninger (i gennemsnit omkring 20 000 opholder sig der i et givet år i studieøjemed, med henblik på religionsundervisning, af officielle grunde m.v.). Desuden har italienske borgere, der arbejder for eller er pensioneret af Pavestolen og Vatikanstatens myndigheder og deres familier ret til at handle i Vatikanstatens butikker. Antallet af sådanne personer anslås til ca. 12 000.« Man må gå ud fra, at disse tal stadig holder stik eller måske er endnu højere. For et sådant antal mennesker forekommer de anførte tal rimelige.

(1) EFT C 78 E af 27.3.2004.

(2) EFT C 137 E af 12.6.2003, s. 172.

(3) EFT C 70 E af 20.3.2004, s. 45.

(4) Svar på P-3279/03, andet afsnit: »Faktisk er alle de beløb, der nævnes i den skriftlige forespørgsel, ukorrekte og kan derfor ikke bekræftes af Kommissionen, og det er heller ikke klart, hvordan og hvorfra det ærede medlem har fået disse tal.«.

(5) EFT L 102 af 17.4.1999.

(6) 1998 var CATS-databasens startfase.

(7) EFT L 42 af 16.2.1990.

(8) EFT C 347 af 27.12.1993.